Yeri gəlmişkən, İnzibati Xətalar Məcəlləsinin 310.1-ci maddəsində müvəkkilin qanuni fəaliyyətini məhdudlaşdırmağa və fəaliyyətinə müdaxilə etməyə görə 20 manat-dan 40 manatadək cərimə nəzərdə tutulmuşdur ki, bu da, əslində, təsirli bir vasitə olmadan formal xarakter daşıyır və reallığa uyğunlaşdırılmalıdır. Məhkəmədənkənar hüquq müdafiə vasitəsi olmaqla yanaşı, vasitəçilik missiyasını yerinə yetirən müvəkkil dövlət idarəçiliyini və demokratik idarəetmənin təkmilləşməsinə, bununla da insan və vətəndaş hüquq və azadlıqlarının inkişafına, habelə qanunun aliliyinin təmin olunmasına, dövlətçiliyin möhkəmlənməsinə xidmət edir. İnsan və vətəndaş hüquq və azadlıqlarının səmərəli təmin edilməsi, həmçinin pozulmuş insan hüquqlarının bərpası ilə bağlı müvəkkilin dövlət orqanlarına ünvanladığı təklif, tövsiyə və rəylər diqqətdən kənarda qalmamalıdır. Əksinə, bunlara hörmətlə yanaşılmalı və təxirə salınmadan tədbirlər görülməlidir.